THG ปรับเป้ายอดโอน Jin Wellbeing County มาที่ 1.4 พันลบ. มั่นใจรายได้ปี 62 โตเกิน 20%
THG ปรับเป้ายอดโอน Jin Wellbeing County มาที่ 1.4 พันลบ. มั่นใจรายได้ปี 62 โตเกิน 20%
1 เม.ย. 2562

นายธนาธิป ศุภประดิษฐ์ รองประธานกรรมการ บริษัท ธนบุรี เฮลท์แคร์ กรุ๊ป จำกัด (มหาชน) หรือ THG เปิดเผยว่า บริษัทได้ปรับเป้าหมายการโอนกรรมสิทธิ์โครงการ Jin Wellbeing County รังสิต ในปีนี้เพิ่มเป็น 290 ยูนิต มูลค่ากว่า 1,400 ล้านบาท จากเดิมที่ตั้งเป้ายอดขายที่ 200 ยูนิต หรือมูลค่าราว 1,000 บ้านบาท เป็นผลมาจากโครงการได้รับความสนใจจากผู้เข้าเยี่ยมชมมากขึ้นอย่างต่อเนื่อง
ขณะที่ทิศทางผลประกอบการในช่วงไตรมาส 1/62 คาดว่าจะดีกว่าช่วงเดียวกันของปีก่อน และดีกว่าไตรมาส 4/61 เนื่องจากมีการรับรู้รายได้จากโรงพยาบาลแห่งใหม่ อาทิ โรงพยาบาล Ar Yu International Hospital ขนาด 200 เตียง ในเมืองย่างกุ้ง ประเทศเมียนมาที่บริษัทถือหุ้นอยู่ 40% และโรงพยาบาลธนบุรี บำรุงเมือง เป็นโรงพยาบาลระดับ 6 ดาว ซึ่งเปิดให้บริการอย่างเป็นทางการเมื่อเดือน ม.ค.ที่ผ่านมา
นอกจากนี้ บริษัทยังมียอดโอนกรรมสิทธิ์โครงการ Jin Wellbeing County รังสิต เพิ่มเป็น 25 ยูนิต จากช่วงไตรมาส 4/61 ที่ผ่านมามีการโอนกรรมสิทธิ์ไปแล้ว 19 ยูนิต
สำหรับภาพรวมรายได้ปีนี้คาดว่าจะเติบโตไม่ต่ำกว่า 20% จากปีก่อนมีรายได้ 7,336.67 ล้านบาท ตามแผนขยายการลงทุนธุรกิจโรงพยาบาลเพื่อเพิ่มความสามารถในการแข่งขันด้านการให้บริการผู้ป่วย และขยายธุรกิจพัฒนาที่อยู่อาศัยที่มีบริการทางการแพทย์และการดูแลรักษาด้านสุขภาพ เพื่อรองรับประชากรวันสูงอายุในประเทศไทยที่เพิ่มขึ้น
 